Lai labāk risinātu turpmākās problēmas Eiropas standartizācijas jomā, no 2013. gada 1. janvāra Direktīvas 98/34/EK standartizācijas daļa ir atsaukta ar Regulu (ES) Nr. 1025/2012 par Eiropas standartizāciju. Galvenokārt tas ir saistīts ar pakalpojumu standartu izstrādes pieaugumu, jauniem standartizācijas rezultātiem, kas nav oficiāli standarti, kā arī lielākām prasībām par to, cik iekļaujošai jābūt Eiropas standartizācijas sistēmai. Tomēr, lai gan ir ieviestas nelielas izmaiņas, Regulā (ES) Nr. 1025/2012 paredzētā informēšanas procedūra ir līdzīga tai, ko īstenoja saskaņā ar Direktīvu 98/34/EK.

Ja neņem vērā 2010. gada īpašo situāciju, kas bija izņēmums, paziņojumu skaits ir bijis salīdzinoši stabils un kopš 2006. gada pat samazinājies. Šis fakts attiecas arī uz dalībvalstīm, kas ES pievienojās 2004. un 2007. gadā, un to varētu interpretēt kā apliecinājumu pienācīgai integrācijai sistēmā, jo standartizācijas iniciatīva no nacionālā līmeņa, šķiet, virzās uz Eiropas līmeni. Kopumā procedūra ir veiksmīgi piemērota un darbojas pareizi.

Laikposmā no 2011. līdz 2012. gadam procedūra turpināja darboties sekmīgi. No CEN un CENELEC katru gadu iesniegtajiem ziņojumiem ir redzams, ka valsts pasākumu vidējais gada rādītājs 2011. un 2012. gadā saglabājās salīdzinoši stabils. Paziņojumu skaita sadalījums pa dalībvalstīm ir iekļauts 2. pielikumā.

Komisija strādāja pie TRIS publiskās tīmekļa vietnes (http://ec.europa.eu/growth/tools-databases/tris/lv/) uzlabošanas, lai izskaidrotu Direktīvas 98/34/EK procedūru pieejamākā veidā un vērstos pie plašākas auditorijas, it īpaši MVU. Tīmekļa vietne nodrošina publisku piekļuvi paziņotajiem projektiem 23 ES oficiālajās valodās, kā arī sniedz svarīgāko informāciju par procedūru. Apmeklējumu skaits internetā pastāvīgi palielinās — laikposmā no 2011. līdz 2013. gadam meklējumu skaits pieauga par 10 %, sasniedzot aptuveni 212 000 meklējumu 2013. gadā (sk. 10. pielikumu). TRIS adresātu sarakstam ir pieteikušies vairāk nekā 4300 uzņēmēju, t. i., par 25 % vairāk nekā 2010. gadā.

Saistībā ar to dalībvalstis no 2014. gada marta tiek aicinātas regulāri sagatavot konkurētspējas analīzi par tiem valsts tiesību aktiem, par kuriem paziņo saskaņā ar Direktīvā 98/34/EK noteikto procedūru.

Direktīvas 98/34/EK procedūra Komisijai ir ļāvusi arī iejaukties nozarēs, kurās saskaņošana bija paredzēta vai notika Eiropas Savienības līmenī, tādējādi liedzot dalībvalstīm ieviest atšķirīgus valsts līmeņa pasākumus. Saskaņā ar Direktīvas 98/34/EK 9. panta 3. un 4. punktu Komisija turpmāk norādītajās jomās ir bloķējusi iesniegto tiesību aktu projektu pieņemšanu uz 12 mēnešiem no paziņošanas datuma: tipa apstiprināšanas prasības attiecībā uz mehānisko transportlīdzekļu un to piekabju masu un izmēriem; sprāgstvielu prekursoru tirdzniecība un izmantošana; olīveļļas izcelsmes norāde uz etiķetes un šādas norādes uzlikšanas metodes; noteikumi par savienojumiem stiprajos alkoholiskajos dzērienos; elektroniskās identifikācijas un uzticamības pakalpojumi elektroniskiem darījumiem; bioloģiskajā ražošanā atļautie mēslošanas līdzekļi. Šādi iejaucoties, Komisija ne tikai novērsa tirgus sadrumstalošanos jomās, kurās bija paredzēta vai notika saskaņošana, bet arī nodrošināja dalībvalstu un Eiropas Savienības tiesiskā regulējuma lielāku noteiktību un stabilitāti, palīdzot uzņēmējiem un veicinot Eiropas uzņēmumu konkurētspēju.

Komisija sniedza sīki izstrādātus atzinumus par 208 paziņojumiem, kas atbilst 9,8 % no pārskata periodā dalībvalstu paziņoto projektu kopskaita. Šis rādītājs liecina, ka, salīdzinot ar trim iepriekšējiem gadiem, Komisijas pieņemto sīki izstrādāto atzinumu skaits ir pieaudzis par 29,2 %. Savukārt dalībvalstis sniedza 205 sīki izstrādātus atzinumus. No 910 piezīmēm, kas izteiktas pārskata periodā, 425 piezīmes izteica Komisija un 485 — dalībvalstis (sk. 8.4. un 8.6. pielikumu).

Komisija 12 gadījumos lūdza iesaistītās dalībvalstis atlikt paziņoto noteikumu pieņemšanu uz vienu gadu no to saņemšanas dienas, jo attiecīgajā jomā notika Eiropas Savienības saskaņošanas darbs (sk. 8.5. pielikumu).

1.12.Steidzamības procedūras izmantošana

No visiem 2114 paziņojumiem dalībvalstis 87 gadījumos lūdza paziņotos projektus izskatīt steidzamā kārtā. Komisija turpināja stingri interpretēt Direktīvas 98/34/EK prasību par ārkārtas apstākļiem, proti, to, ka jābūt nozīmīgiem un neparedzamiem apstākļiem, kas jo īpaši skar veselības aizsardzību un drošību. Līdz ar to lūgumu par steidzamības procedūras izmantošanu noraidīja, ja pamatojums nebija pietiekams vai tā pamatā bija vienīgi ekonomiski apsvērumi vai valsts administratīvajā līmenī aizkavējusies procedūra, kā arī gadījumos, kad netika parādīti neparedzami apstākļi. Steidzamības procedūras izmantošana tika atzīta par pamatotu 56 gadījumos, it īpaši attiecībā uz psihotropām vielām, narkotiku kontroli, radioaktīviem atkritumiem, bišu infekciju, metanola intoksikācijas izraisītu saindēšanos, sprāgstvielu prekursoriem, skaidras naudas pārvadājumu aizsardzību, veselībai kaitīgu produktu aizliegšanu, privātpersonām neparedzētu pirotehnikas izstrādājumu turēšanu īpašumā un izmantošanu (sk. 8.7. pielikumu).

1.13.“Fiskālu vai finansiālu stimulējošu pasākumu” paziņošana

Saskaņā ar Direktīvu 98/34/EK dalībvalstīm jāpaziņo par fiskāliem un finansiāliem stimuliem, t. i., tehniskajiem noteikumiem, kas saistīti ar fiskāliem vai finansiāliem pasākumiem, kas ietekmē preču vai pakalpojumu patēriņu, veicinot atbilstību šādiem tehniskiem parametriem. Šādi tehniskie noteikumi ir īpaši ar to, ka netiek piemērots bezdarbības periods.

Dalībvalstis 2011.–2013. gadā kā “fiskālus vai finansiālus pasākumus” iesniedza 112 noteikumu projektus. Komisija ievēroja, ka bieži vien valstu tiesību aktus nepareizi klasificē kā “fiskālu vai finansiālu pasākumu” Direktīvas 98/34/EK nozīmē, lai gan tajos ir noteikti kādi fiskāli vai finansiāli pasākumi, taču nav paredzēts šādu tehnisko noteikumu ievērošanas stimuls. Lai palīdzētu dalībvalstīm pareizi klasificēt šos tehniskos noteikumus, Komisija sagatavoja Pamatnostādnes par “fiskālu vai finansiālu pasākumu” definēšanu un paziņošanu, piemērojot Direktīvu 98/34/EK.

1.14. Turpmākie pasākumi pēc Komisijas atsauksmēm

Dalībvalstu atbilžu īpatsvars attiecībā pret Komisijas sniegtajiem sīki izstrādātajiem atzinumiem 2011.–2013. gadā bija apmierinošs (vidēji 86 % visā pārskata periodā). Šis procentuālais skaitlis ir galvenais rādītājs, pēc kura novērtē dalībvalstu apņemšanos izpildīt to procesuālos pienākumus. Salīdzinot ar iepriekšējo pārskata periodu, pilnīgi apmierinošo atbilžu skaits bija augstāks (vidēji 48,4 % 2011.–2013. gadā salīdzinājumā ar 32,5 % 2009. un 2010. gadā) (sk. 8.8. pielikumu); tas liecina, ka pēc Komisijas atsauksmju saņemšanas dalībvalstis nodrošina lielāku atbilstību iekšējā tirgus tiesiskajam regulējumam. Komisijas atsauksmēm bija vēl lielāka ietekme attiecībā uz tādiem paziņotajiem tehnisko noteikumu projektiem, kurus atsauca pēc sīki izstrādāta atzinuma pieņemšanas (24 gadījumi pārskata periodā). Par citiem iesniegtajiem tehnisko noteikumu projektiem joprojām notiek dialogs.

1.15.Turpmākie pasākumi pēc paziņošanas procedūras

Visos pārējos gadījumos, kad Direktīvas 98/34/EK procedūrā neizdevās pilnīgi novērst iespējamos ES iekšējā tirgus tiesību aktu pārkāpumus, Komisija veica turpmāku izmeklēšanu, pēc kuras atsevišķos gadījumos tika sākta EU Pilot vai pārkāpuma procedūra (LESD 258. pants) par, piemēram, neapstrādātu olīveļļu piegādes ķēdes kvalitāti un pārredzamību; nodokļu piemērošanu pārtikas produktiem, kuru sastāvā ir daudz cukura, sāls un/vai kofeīna; vides aizsardzības produktu maksām; tradicionālās pārtikas ražošanu; vīnu un stiprajiem alkoholiskajiem dzērieniem; tādu iekštelpās lietojamu produktu aizliegšanu, kuru sastāvā ir konkrēti ftalātu veidi; ādas, jēlādas un kažokādas izstrādājumiem; augļu sulas minimālo daudzumu, kam jābūt bezalkoholisko augļu bāzes dzērienu sastāvā un polietilēna maisiņiem.

Divas no pārkāpuma procedūrām, ko pārskata periodā ierosināja pret dalībvalstīm, tika pamatotas ar Direktīvā 98/34/EK paredzēto pienākumu neievērošanu.

1.16.Dialogs ar dalībvalstīm

Standartu un tehnisko noteikumu komitejas regulārās sanāksmes deva iespēju apmainīties ar viedokļiem gan par vispārējas nozīmes jautājumiem, gan par konkrētiem procedūras aspektiem.

Apspriedes par tehniskajiem noteikumiem jo īpaši attiecās uz paziņojumu nozīmi ar valsts konkurētspēju un konkurētspējas pārbaudi saistītu jautājumu risināšanā; piekļuvi Komisijas dokumentiem saskaņā ar Regulu (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem; dalībvalstu pienākumu iesniegt Komisijai paziņoto tehnisko noteikumu galīgo versiju; kā arī Direktīvas 98/34/EK 9. panta 2. punktā paredzēto sīki izstrādāto atzinumu pieņemšanas tiesiskajām sekām.

Komisija sniedza paskaidrojumus par Regulu (ES) Nr. 1169/2011 par pārtikas produktu informācijas sniegšanu patērētājiem; Regulas (EK) Nr. 1907/2006 (REACH) pārskatīšanu; Produktu drošības un tirgus uzraudzības tiesību aktu kopumu; Direktīvas 2006/123/EK par pakalpojumiem iekšējā tirgū novērtēšanas ziņojumu; iekšējā tirgus situāciju būvniecības nozarē; jautājumiem saistībā ar tehniskajiem noteikumiem par atjaunojamo energoresursu avotiem; paziņojumiem par metroloģiju un paziņojumiem dzelzceļa nozarē, it īpaši paziņošanas pienākumiem, kas izriet no Direktīvas 2004/49/EK par drošību Kopienas dzelzceļos un Direktīvas 2008/57/EK par dzelzceļa sistēmas savstarpēju izmantojamību.

Komisija iepazīstināja ar Pamatnostādnēm par “fiskālu vai finansiālu pasākumu” definēšanu un paziņošanu, piemērojot Direktīvu 98/34/EK, un pamatnostādnēm par “Vienotu kontaktpunktu attiecībā uz Direktīvas 98/34 paziņošanas procedūru un konkrētos ES noteikumos paredzēto paziņošanas procedūru”.

Vairākās dalībvalstīs arī tika organizēti semināri, nodrošinot Komisijas un procedūrā iesaistīto valsts iestāžu tiešu dialogu un dodot iespēju šīm valsts iestādēm iepazīties ar procedūras ļoti tehniskajiem elementiem.

1.17.Pieprasījumi piekļūt saskaņā ar Direktīvu 98/34/EK pieņemtajiem dokumentiem